**Урок беларускай мовы ў 5 класе**

**Тэма.** Сказы з аднароднымі членамі (без злучнікаў і са злучнікамі), знакі прыпынку.

**Мэта:** паглыбленне ведаў вучняў пра будову сказаў з аднароднымі членамі, іх ролю ў тэкстах.

**Задачы:**

выпрацоўваць уменні выяўляць аднародныя члены ў сказе, вымаўляць з інтанацыяй пералічэння ці супрацьпастаўлення, ставіць да іх пытанні, вызначаць сінтаксічную ролю, абгрунтоўваць пастаноўку знакаў прыпынку;

развіваць уменні карыстацца сказамі з аднароднымі членамі ў вусным і пісьмовым маўленні;

 выхоўваць пачуццё адказнасці, стараннасці, імкненне дасягнуць пастаўленай мэты.

**Тып урока:** вывучэнне новага матэрыялу.

**Абсталяванне:** эпіграф, вучэбны дапаможнік для 5 класа (1 частка), табліцы для запаўнення, карткі-заданні, кружочкі розных колераў (чырвоныя, жоўтыя, зялёныя) для рэфлексіі, запіс на дошцы.

**Эпіграф:** Будзеш добра працаваць – будуць людзі паважаць.

 *Прыказка*

**Ход урока**

**І. Арганізацыйны момант. Стварэнне эмацыянальнага настрою.**

- Я вітаю тых, хто любіць спяваць.

- Я рада бачыць тых, хто займаецца спортам,

- Мне прыемна сустрэцца з тымі, хто любіць вандраваць.

- Я кажу “Добры дзень” усім, хто завітаў да нас у клас.

Сёння ўрок беларускай мовы правяду ў вас я. Завуць мяне Наталля Генадзьеўна. Хоць за акном сумная пара года, мне здаецца, што вы ўзялі з сабой добры настрой і жаданне плённа папрацаваць.

- Якая цяпер пара года? (Зіма)

- Як называецца месяц? (Снежань)

- Якое свята мы чакаем у канцы гэтага месяца? (Новы год)

- Хто прыносіць нам на Новы год падарункі? (Дзед Мароз)

- Вы думалі , што папросіце ў Дзеда Мароза?

- А што трэба рабіць для таго, каб Дзед Мароз выканаў вашы жаданні?

У якасці эпіграфа да нашага ўрока я ўзяла прыказку. Прачытайце яе. Як вы разумееце сэнс гэтай прыказкі? *(Выказванні вучняў.)*

Сапраўды, чалавек павінен адказна і старанна працаваць, тады яго будуць паважаць. Бо кожны сумленны і працавіты чалавек асуджае тых, хто імкнецца лёгка жыць за чужы кошт.

Але для таго, каб атрымаць доўгачаканыя падарункі, трэба добра выконваць дамашнія заданні, слухацца бацькоў і настаўнікаў, не крыўдзіць малодшых. Я думаю, што ўжо сёння вы будзеце добра працаваць на ўроках, і тады Дзед Мароз прынясе вам шмат падарункаў. Вы згодны са мной? Тады пойдзем далей!

 **ІІ. Паведамленне тэмы і мэты ўрока.**

- А зараз давайце запішам дату і тэму ўрока. *(Афармленне сшыткаў.)*

Тэма нашага ўрока – “Сказы з аднароднымі членамі (без злучнікаў і са злучнікамі), знакі прыпынку”.

- Скажыце, што вам вядома пра аднародныя члены сказа?

- Што нам сёння неабходна зрабіць на ўроку? Давайце я буду пачынаць выказванне, а вы – заканчваць. *(Сёння на ўроку нам неабходна паглыбіць веды пра аднародныя члены сказа, навучыцца знаходзіць іх у сказах, ставіць знакі прыпынку, вызначаць сінтаксічную ролю.)* Малайцы!

**ІІІ. Актуалізацыя ведаў вучняў.**

А цяпер паспрабуем узнавіць веды пра галоўныя і даданыя члены сказа.

 - Назавіце галоўныя члены сказа.

- На якія пытанні яны адказваюць?

- Якія даданыя члены сказа вы ведаеце?

- Што такое дапаўненне?

- Што называецца азначэннем?

- На якія пытанні адказвае акалічнасць?

**ІV. Тлумачэнне новага матэрыялу.**

Пр. 179 (вусна). Давайце прачытаем сказы. Чым яны адрозніваюцца па змесце? Давайце паспрабуем аб’яднаць гэтыя тры сказы ў адзін сказ, каб па змесце ён адпавядаў таму, што адлюстравана на малюнку. Алесь, Максім і Сяргей пасадзілі дрэўцы. Скажыце, ці ёсць у сказе словы, якія вымаўляюцца з інтанацыяй пералічэння? Назавіце іх. Такім чынам, у нас атрымаўся сказ з аднароднымі членамі. Звярніце ўвагу на пастаноўку знакаў прыпынку. Разбярыце сказ па членах і вызначце, якія ж члены сказа тут аднародныя. Складзіце схему сказа.

А цяпер давайце пазнаёмімся з правіламі.

1 рад. Правіла на с. 109. Што такое аднародныя члены сказа? Якія члены сказа могуць быць аднароднымі?

2 рад. Правіла на с. 110. Як звязваюцца паміж сабой аднародныя члены сказа? Як выдзяляюцца на пісьме? А ў вусным маўленні?

3 рад. Правіла на с. 113. Калі ставіцца коска паміж аднароднымі членамі сказа? Калі паміж аднароднымі членамі коска не ставіцца?

**V. Замацаванне.**

І. Праца з карткамі (у пары).

Дапісаць прыказкі і даць ім тлумачэнне. Знайсці аднародныя члены сказа, паставіць коскі.

1. Чалавек ад ляноты хварэе а ад працы …

2. Гультай за работу а мазоль за …

3. Слухай многа а гавары …

4. Дораг не абед а …

5. Новых сяброў набывай але старых …

6. Маці сама не з’есць а дзяцей...

**Фізкультхвілінка.**

Фізкультхвілінку мы чакаем,

Угору рукі падымаем.

Мы прысядзем, мы ўстанем

І да сонейка дастанем.

Па падлозе, па дарожцы

На адной паскачам ножцы.

А калі пакружымся,

Станем мы як ружачкі.

З шчочкамі румянымі,

Як грыбкі, - крамянымі.

Добра разам весяліцца,

А цяпер – хутчэй вучыцца.

ІІ. Заданне каля дошкі.

З кожнай пары сказаў складзіце адзін з аднароднымі членамі, выкарыстоўваючы злучнікі. Пастаўце, дзе трэба, коскі.

1) Трактарысты рыхтавалі да вясны сеялкі. Трактарысты рыхтавалі да вясны тактары.

2) Вада ў рацэ не прыбывала. Вада ў рацэ спадала.

3) Ластаўкі шчабяталі ціха. Ластаўкі шчабяталі настойліва.

ІІІ. Складанне дыялогаў у пары.

- Ці ведаеце вы, што такое дыялог?

Скласці дыялогі з выкарыстаннем сказаў з аднароднымі членамі і потым разыграць іх (вусна). Кожнай пары даюцца рады аднародных членаў, якія можна выкарыстаць. Будзьце ветлівымі, не забывайцеся правілы этыкету. Успомніце, якія словы мы гаворым пры сустрэчы? А якія – у час развітання?

І рад. У магазіне. (Хлеб, батон, малако, цукеркі, сок).

ІІ рад. У школе. (Пісалі, чыталі, гулялі, размаўлялі).

ІІІ рад. У бібліятэцы. (Казкі, легенды, прыказкі, загадкі).

ІV. Гульня “Адкажы на пытанне”.

А цяпер давайце пагуляем. Я буду задаваць вам пытанні, а вы будзеце адказваць на іх сказамі з аднароднымі членамі.

Якія дрэвы растуць у лесе?

Якія ягады мы збіраем летам?

Якія грыбы вы ведаеце?

Якія звяры жывуць у лесе?

Якіх птушак вы бачылі ў лесе?

V.Міні-тэст.

І варыянт

1. Адзначце сказ з аднароднымі членамі.

а) У шахтах, у цэхах, у полі працуем братэрскай сям’ёй.

б) На пагорку, каля рэчкі, вішні садзім.

в) Я іду між дрэў па асінавай алеі.

2. Адзначце правільны разбор па членах сказа.

а) Адлятаюць у вырай журавы, гусі, качкі.

б) Адлятаюць у вырай журавы, гусі, качкі.

г) Адлятаюць у вырай журавы, гусі, качкі.

3. Знайдзіце сказ з правільна расстаўленымі знакамі прыпынку паміж аднароднымі членамі сказа.

а) Старыя дубы спакойна стаялі, купалі ў сонцы свае лапы.

 б) У лесе яшчэ не чуваць галасоў птушак, і звяроў.

г) Ідуць чарадою і зімы і вёсны.

ІІ варыянт

1. Адзначце сказ з аднароднымі членамі.

а) Цяпер, у спакойны ліпеньскі дзень, возера нагадвала казачнае мора..

б) Стрыжы радасна, са свістам насіліся над горадам.

в) Берагчы хлеб прывучалі старэйшыя..

2. Адзначце правільны разбор па членах сказа.

а) Зямля, дрэвы і стрэхі пакрыліся ледзяной коркай.

б) Зямля, дрэвы і стрэхі пакрыліся ледзяной коркай.

г) Зямля, дрэвы і стрэхі пакрыліся ледзяной коркай.

3. Знайдзіце сказ з правільна расстаўленымі знакамі прыпынку паміж аднароднымі членамі сказа.

а) У садочку расцвілі рамонкі, астры, і ружы.

б) Восенню жаўцеюць лісточкі на дрэвах на кустах.

г) У школьным садзе вучні пасадзілі вішні, слівы і яблыні.

**Адказы:** *І варыянт:1 – а; 2 – в; 3 – а; ІІ варыянт:1 – б; 2 – б; 3 – в.*

**VІ. Падагульненне.**

Сёння на ўроку мы з вамі паглыбілі і замацавалі веды пра аднародныя члены сказа. А цяпер паспрабуем абагульніць інфармацыю сённяшняга ўрока.

 Запаўненне табліцы.

|  |
| --- |
|   Прыметы аднародных членаў сказа |
|  |  |  |  |

* Назавіце прыметы аднародных членаў сказа. *(Адказваюць на адно і тое пытанне, адносяцца да аднаго і таго ж слова, з’яўляюцца адным членам сказа, вымаўляюцца і інтанацыяй пералічэння і супрацьпастаўлення.)*

 **VІІ. Заданне на дом.**

 §26, напісаць пісьмо Дзеду Марозу, выкарыстоўваючы сказы з аднароднымі членамі.

**VІІІ. Рэфлексія.**

* Скажыце, калі ласка, што мы абавязкова робім перад Новым годам? Правільна, упрыгожваем ёлку, бо без яе не будзе навагодняга свята. Зараз мы з вамі таксама будзем упрыгожваць ёлку рознакаляровымі цацкамі, якія знаходзяцца ў вас на парце. Кожны павінен выбраць толькі адну цацку і суаднесці яе з сённяшнім урокам. Паслухайце, што абазначае колер цацкі.

Чырвоны – усё было зразумела.

Жоўты – адчуваю некаторыя цяжкасці.

Сіні – многае засталося незразумелым.

- Якая цудоўная ёлка атрымалася! Я вельмі рада, што вы ўсе засвоілі гэтую тэму!

Мне пашчасціла сёння працаваць з такімі таленавітымі і стараннымі вучнямі, якія імкнуцца размаўляць на роднай мове і з павагай ставяцца да яе. Дзякуй вам за ўважлівасць і актыўнасць на ўроку, мне было вельмі прыемна працаваць разам з вамі. Спадзяюся, што наша сумесная дзейнасць была плённай.

**ІХ. Падвядзенне вынікаў урока.**

Выстаўленне і каментарый адзнак за ўрок.